琉球國中山世鑑/序
琉球國中山世鑑序

粤 琉球國中山王 尚圓公七世嫡孫時王 尚質公聰明睿知纘承 太祖君鴻基以来孳々圖治恒慮任君師治教之重萬機之暇命 摂政金武王子朝貞 三法司大里良安宜野灣正成國頭重仍會博古舊僚取其儀論格言以使臣象賢撰自古所無之系圖矣以世鑑名之者非無所由殷以夏為鑑周以殷為鑑詩曰殷鑑不遠在夏后世後世之君臣以是為鑑庶幾亦有利哉伏惟我 君慮此一則先王報本追遠之深意也一則要使後裔知萬殊之所以一本而已可謂忠孝之至矣然臣樗櫟之材井蛙之見文非半豹字類塗鴉固慚列於章縫幸逢熈洽之時謬忝校劘之任今編輯已成謹謄寫進 呈此惟不過使旁觀者掩口而竊笑而已伏願當使腹笥五經心貫萬古者損益之故今臣不顧才拙與語之俚稽顙頓首撰之以達 聖覽

日本慶安庚寅大呂吉旦

中山王 尚圓公嫡孫浦添王子若王月浦六世後胤大嶺臣象賢